Schematický model eukaryotickej bunky. 1 - jadierko; 2 - jadro; 3 - ribozóm; 4 - vezikula; 5 - drsné endoplazmatické retikulum; 6 - Golgiho aparát; 7 - cytoskelet; 8 - hladké endoplazmatické retikulum; 9 - mitochondria; 10 - vakuola; 11 - cytosól; 12 - lyzozóm; 13 - centriola
**Eukaryogenéza** je evolučný proces vzniku eukaryotickej bunky, ktorá na rozdiel od prokaryotickej obsahuje množstvo vnútorných membrán a zložité organely (mitochondrie a podobne). Niektoré okolnosti tohto procesu dodnes nie sú úplne objasnené a existuje množstvo hypotéz predpokladajúcich autogénny (vzniknutý postupnou premenou pôvodnej bunky) alebo xenogénny (vzniknutý symbiózou viacerých buniek) pôvod. Podľa súčasných poznatkov je eukaryotická bunka výsledkom tak autogénnych, ako aj xenogénnych procesov. O mitochondriách a plastidoch možno takmer s určitosťou povedať, že vznikli endosymbioticky, tzn. pohltením jedného organizmu druhým. Iné štruktúry v eukaryotickej bunke však vznikli autogénne, na základe mutácií (de novo).

Vznik eukaryotickej bunky zrejme nastal asi pred 2 miliardami rokov. Niektorí vedci s tým však nesúhlasia a kladú tento míľnik do oveľa nedávnejšej doby.

Eukaryogenéza bola pre evolúciu mimoriadne dôležitým procesom, pretože až vznik eukaryotickej bunky umožnil vznik mnohobunkovosti v užšom zmysle a v konečnom dôsledku aj vznik človeka.

Počiatky eukaryogenézy
----------------------

Presný priebeh začiatku eukaryogenézy nie je úplne objasnený. Zdá sa, že k vzniku eukaryotov prispeli genómy tak archeálnych, ako aj bakteriálnych buniek. Podrobne sa priebeh eukaryogenézy snaží vysvetliť viac než 20 hypotéz. Dôležitú úlohu v týchto hypotézach často hrajú práve baktérie a archea, teda dve prokaryotické domény, z ktorých sa pravdepodobne eukaryoty vyvinuli. 

Často sa v hypotézach objavuje otázka vzniku mitochondrií, ktorá je však v základných rysoch už v podstate objasnená. V tejto organele bola totiž nájdená DNA, ktorá vykazuje značnú príbuznosť s baktériami z radu *Rickettsiales*. Endosymbiotická teória preto tvrdí, že mitochondrie vznikli práve pohltením *Rickettsií* inou bunkou a mitochondrie sú potomkovia týchto baktérií. To však pravdepodobne neznamená, že samotný vznik mitochondrií znamenal vznik eukaryotov v dnešnom slova zmysle. Eukaryotická bunka má aj množstvo iných typických rysov, ako je bunkové jadro, endomembránový systém, lineárne chromozómy a mRNA splicing, ale nie je jasné, či tieto rysy vznikli pred alebo po endosymbióze budúcej mitochondrie.

### Chimérické hypotézy

Chimérické hypotézy je súhrnné označení pre také hypotézy, ktoré predpokladajú v priebehu eukaryogenézy fúziu niekoľkých typov buniek.

#### Archeálna hypotéza

Podľa tzv. **archeálnej hypotézy** je eukaryotická bunka vzdialeným potomkom bunky ístej archebaktérie, ktorá pohltila bakteriálneho symbionta. Zo symbionta sa vyvinula mitochondria. Horizontálnym prenosom genetickej informácie z mitochondrie do archeálneho genómu sa potom vysvetľuje skutočnosť, že mnohé znaky eukaryotov sú skôr bakteriálneho pôvodu. Ďalšie gény skôr bakteriálneho pôvodu by teoreticky mohla eukaryotická bunka získať aj z potravy, pokiaľ sa živila bakteriálnymi bunkami (tzv. **gene ratchet** teória). Niektoré varianty tejto hypotézy sa zaoberajú aj mechanizmom pohltenia bakteriálneho predka mitochondrie a napr. predpokladajú, že archeálny predok eukaryotov by nemal bunkovú stenu (ako recentná *Thermoplasmata*), naopak by už mal aktínový základ cytoskeletu s rozvetvenými filamentami, ktorý by umožňoval vychlípeniny plazmatickej membrány uľahčujúce zachytenie baktérie. Vychádzajú pritom z monofýlie genetického kódovania niektorých archeálnych a eukaryotických aktínov.

Referencie
----------

1. ↑  KNOLL, Andrew H. Javaux, E. J. Hewitt, D. Cohen, P. Eukaryotic organisms in Proterozoic oceans. *Philosophical Transactions of the Royal Society of London, Part B*, 2006, roč. 361, čís. 1470, s. 1023–1038. DOI: 10.1098/rstb.2006.1843. PMID 16754612. PMC: 1578724. (anglický jazyk)
2. ↑  CAVALIER-SMITH, T. Predation and eukaryote cell origins: A coevolutionary perspective. *The International Journal of Biochemistry & Cell Biology*, 2009, roč. 41, s. 307-22. ISSN 1357-2725. DOI: S1357-2725(08)00411-1. PMID 18935970. (anglický jazyk)
3. 1 2 3  EMELYANOV, Victor V. Mitochondrial connection to the origin of the eukaryotic cell. *European Journal of Biochemistry*, roč. 270, čís. 8, s. 1599-1618. DOI: 10.1046/j.1432-1033.2003.03499.x. (anglický jazyk)
4. 1 2  POOLE, Anthony M, David Penny Evaluating hypotheses for the origin of eukaryotes. *BioEssays: News and Reviews in Molecular, Cellular and Developmental Biology*, január 2007, roč. 29, s. 74-84. ISSN 0265-9247. DOI: 10.1002/bies.20516. PMID 17187354.
5. ↑  PISANI, D. Cotton J. A. McInerney J. O. Supertrees disentangle the chimerical origin of eukaryotic genomes. *Mol Biol Evol*, august 2007, roč. 24, čís. 8, s. 1752-60. DOI: 10.1093/molbev/msm095. PMID 17504772. (anglický jazyk)
6. ↑  YUTIN, Natalya, Wolf Maxim Y. Wolf Yuri I. Koonin Eugene V. *The origins of phagocytosis and eukaryogenesis.*.. DOI:10.1186/1745-6150-4-9 (anglicky)

Zdroj
-----

*Tento článok je čiastočný alebo úplný preklad článku Eukaryogeneze na českej Wikipédii (číslo revízie nebolo určené).*